Na temelju članka 41. stavka 2. Zakona o gospodarenju otpadom (»Narodne novine«, broj 84/21), te članka 38. stavka 3. Zakona o sustavu državne uprave (»Narodne novine«, broj 66/19) ministar gospodarstva i održivog razvoja, uz prethodnu suglasnost ministra vanjskih i europskih poslova, donio je

**PRAVILNIK**

**O SPALJIVANJU I SUSPALJIVANJU OTPADA**

Članak 1.

Ovim Pravilnikom propisuje se način rada, uključujući pokretanje i prekidanja rada postrojenja za spaljivanje odnosno suspaljivanje otpada, kontrola ulaznog otpada, te gospodarenje otpadom koji nastaje u postrojenju za spaljivanje i suspaljivanje otpada.

Članak 2.

Ovim Pravilnikom u hrvatsko zakonodavstvo preuzima se sljedeći akt Europske unije:

- Direktiva 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprječavanje i kontrola onečišćenja) (Tekst značajan za EGP) (SL L 334, 17. 12. 2010.).

Članak 3.

(1) Odredbe ovoga Pravilnika primjenjuju se na postrojenja za spaljivanje otpada i postrojenja za suspaljivanje otpada, u kojima se kruti ili tekući otpad spaljuje ili suspaljuje postupkom D 10 spaljivanje otpada na kopnu (u daljnjem tekstu: postupak D 10) ili postupkom R 1 korištenje otpada uglavnom kao goriva ili drugog načina dobivanja energije (u daljnjem tekstu: postupak R 1).

(2) Iznimno od stavka 1. ovoga članka, odredbe ovoga Pravilnika ne primjenjuju se na:

1. postrojenje koja spaljuju ili suspaljuju samo sljedeći otpad:

- biljni otpad iz poljoprivrede i šumarstva

- biljni otpad nastao u industriji proizvodnje hrane ako se stvorena toplina oporabljuje

- vlaknasti biljni otpad nastao proizvodnjom pulpe koja ne sadrži reciklirani materijal, i vlaknasti biljni otpad nastao proizvodnjom papira iz pulpe, ako se oporaba topline nastale suspaljivanjem obavlja na mjestu proizvodnje tog otpada

- otpad od pluta

- drveni otpad osim drvenog otpada koji može sadržavati halogenirane organske spojeve ili teške metale radi obrade sredstvima za zaštitu drveta, premazima ili ljepilima uključujući i drveni otpad od gradnje ili rušenja

- otpad koji je nastao kao rezultat traženja i iskorištavanja izvora nafte i plina na pučinskom postrojenju (platforme za eksploataciju ugljikovodika na moru) i koji se spaljuje na tom postrojenju

- radioaktivni otpad

- nusproizvode životinjskoga podrijetla uključujući prerađene proizvode na koje se odnosi Uredba (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (SL 300, 14. 11. 2009.), kako je zadnje izmijenjena Uredbom Vijeća (EU) br. 1385/2013 od 17. prosinca 2013. o izmjeni uredbi Vijeća (EZ) br. 850/98 i (EZ) br. 1224/2009 i uredbi (EZ) br. 1069/2009, (EU) br. 1379/2013 i (EU) br. 1380/2013 Europskog parlamenta i Vijeća zbog izmjene statusa departmana Mayotte u odnosu na Europsku uniju (SL L 354, 28. 12. 2013.)

2. postrojenje koje spaljuje ili suspaljuje otpad radi istraživanja, razvoja ili ispitivanja u svrhu unaprjeđenja spaljivanja ili suspaljivanja otpada, a koje obrađuje manje od 50 tona otpada godišnje

3. postrojenje koje koristi uplinjavanje ili pirolizu, ako su plinovi, koji nastaju tom obradom otpada, tako pročišćeni da više ne predstavljaju otpad prije spaljivanja i ako vrijednosti emisija uzrokovanih tim plinovima nisu veće od onih koje nastaju kao rezultat spaljivanja prirodnog plina.

(3) Iznimka iz stavka 2. točka 1. podtočka 5. ovoga članka obuhvaća postrojenje, u kojem se obavlja energetska oporaba određenog neopasnog otpada u svrhu proizvodnje toplinske energije, za koje se ne izdaje dozvola za gospodarenje otpadom, kako je određeno posebnim propisom koji uređuje gospodarenje otpadom.

Članak 4.

1. Pojmovi koji se koriste u ovom Pravilniku imaju sljedeće značenje:

1. *Ministarstvo* je ministarstvo nadležno za zaštitu okoliša

2. *nazivni kapacitet* je zbroj kapaciteta spaljivanja koje imaju sve peći u postrojenju za spaljivanje otpada odnosno u postrojenju za suspaljivanje otpada, kako je određeno projektom postrojenja i kako je potvrdio operater, uzimajući u obzir ogrjevnu vrijednost otpada izraženu kao količina otpada koja se može spaliti u satu

3. *operater* je pravna ili fizička osoba-obrtnik koji upravlja postrojenjem za spaljivanje otpada ili postrojenjem za suspaljivanje otpada

4. *ostatni otpad* je sav tekući ili kruti otpad koji nastaje u postrojenju za spaljivanje otpada ili postrojenju za suspaljivanje otpada

5. *postrojenje za spaljivanje otpada* je nepokretna ili pokretna tehnička jedinica i oprema namijenjena termičkoj obradi otpada, sa ili bez oporabe topline nastale izgaranjem, korištenjem oksidacijskog spaljivanja ili drugog postupka termičke obrade kao što je piroliza, uplinjavanje ili plazma postupak, ako se produkti nastali tom obradom potom spaljuju

6. *postrojenje za suspaljivanje otpada* je nepokretna ili pokretna tehnička jedinica namijenjena proizvodnji energije ili materijalnih proizvoda, koja koristi otpad kao osnovno ili kao dodatno gorivo ili u kojoj se otpad zbrinjava termičkom obradom korištenjem oksidacijskog spaljivanja ili drugog postupka termičke obrade kao što je piroliza, uplinjavanje ili plazma postupak, ako se produkti nastali tom obradom potom spaljuju

7. *pošiljka otpada* je otpad određen pratećim listom propisanim posebnim propisom koji uređuje gospodarenje otpadom ili dokumentacijom o otpadu propisanom Uredbom (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada (SL L 190, 12. 7. 2006.), kako je zadnje izmijenjena i dopunjena Delegiranom uredbom Komisije (EU) 2020/2174 оd 19. listopada 2020. o izmjeni priloga I.C, III., III.A, IV., V., VII. i VIII. Uredbe (EZ) br. 1013/2006 Europskog parlamenta i Vijeća o pošiljkama otpada (SL L 433, 22. 12. 2020.); (u daljnjem tekstu: Uredba (EZ) br. 1013/2006.)

8. *Zakon* je Zakon o gospodarenju otpadom

9. *značajna promjena* je određena posebnim propisom koji uređuje zaštitu okoliša.

(2) Pojedini pojmovi koji se koriste u ovom Pravilniku imaju jednako značenje pojmovima utvrđenim u Zakonu.

(3) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 5.

(1) Postrojenje za spaljivanje i postrojenje za suspaljivanje otpada obuhvaća sve linije za spaljivanje odnosno sve linije za suspaljivanje, prihvat otpada, skladištenje, objekte za prethodnu obradu otpada na lokaciji postrojenje za spaljivanje odnosno suspaljivanje otpada, sustave za dovod otpada, goriva i zraka, kotlove, postrojenja za obradu otpadnih plinova, postrojenja za obradu ili skladištenje ostatnog otpada i otpadne vode na lokaciji, dimnjake, uređaje i sustave za kontrolu spaljivanja ili suspaljivanja, evidentiranje i praćenje uvjeta spaljivanja i suspaljivanja.

(2) Ako se suspaljivanje otpada obavlja na način da osnovna namjena postrojenja nije proizvodnja energije ili proizvodnja materijalnih proizvoda, nego termička obrada otpada, postrojenje se smatra postrojenjem za spaljivanje otpada.

(3) Ako se u postrojenju za spaljivanje otpada odnosno postrojenju za suspaljivanje otpada primjenjuje, osim oksidacijskog spaljivanja ili suspaljivanja otpada, i drugi postupak, kao što je piroliza, uplinjavanje ili plazma postupak, smatra se da postrojenje obavlja postupak termičke obrade otpada i naknadno postupak spaljivanja odnosno suspaljivanja otpada.

(4) Promjena rada postrojenja za spaljivanje otpada odnosno postrojenja za suspaljivanje otpada, koje obrađuje samo neopasni otpad, u postrojenje koje uključuje spaljivanje ili suspaljivanje opasnog otpada, smatra se značajnom promjenom.

(5) Posebni uvjeti za postupak R 1 i D 10, koji trebaju biti obuhvaćeni elaboratom gospodarenja otpadom, propisani su člancima 6., 7. i 8. ovoga Pravilnika, te zahtjevima za postupak R1 iz Dodatka II. Zakona.

(6) Postrojenje za spaljivanje otpada i postrojenje za suspaljivanje otpada mora udovoljavati svim posebnim propisima o zaštiti zraka, voda i tla uključujući i sve obveze mjerenja, kontrole mjernih uređaja, zapisivanja, izvješćivanja i čuvanja zapisa kako bi se poštivali svi uvjeti rada postrojenja.

(7) Granične emisije onečišćujućih tvari u zrak i vodu, te praćenje i kontrola emisija iz postrojenja za spaljivanje otpada i postrojenje za suspaljivanje otpada uređene su u posebnim propisima o zaštiti zraka i voda.

*Dozvola za gospodarenje otpadom*

Članak 6.

(1) Elaborat gospodarenja otpadom, koji se prilaže zahtjevu za izdavanje dozvole za gospodarenje otpadom određen posebnim propisom koji uređuje gospodarenje otpadom, za postupak R 1 odnosno postupak D 10, mora sadržavati opis predviđenih mjera kojima će se osigurati postizanje slijedećeg:

- postrojenje je projektirano, opremljeno i održavati će se i raditi sukladno projektnoj dokumentaciji na način da budu ispunjeni zahtjevi ovoga pravilnika, ovisno o vrstama otpada koji se spaljuje ili suspaljuje

- toplina, proizvedena spaljivanjem odnosno suspaljivanjem otpada, oporabljuje se za proizvodnju topline, pare ili energije u izvedivoj mjeri

- spaljivanjem ili suspaljivanjem mora nastajati što manje ostatnog otpada, kako po količini tako i po opasnim svojstvima tog otpada

- ostani otpad čiji nastanak nije moguće spriječiti, smanjiti ili kojega nije moguće reciklirati mora se zbrinuti sukladno Zakonu.

(2) Elaborat gospodarenja otpadom, koji je sastavni dio dozvole za gospodarenje otpadom, mora sadržavati sljedeće:

- popis svih vrsta opasnog i neopasnog otpada, u skladu s Katalogom otpada propisanim posebnim propisom koji uređuje gospodarenje otpadom, koje će se obrađivati s pripadajućim količinama za svaku vrstu otpada

- ukupni projektirani kapacitet postrojenja za spaljivanje ili suspaljivanje

- granične vrijednosti emisija u zrak i učestalost uzorkovanja i mjerenja (dinamika praćenja) sukladno propisu kojim se uređuju emisije onečišćujućih tvari u zrak iz nepokretnih izvora ili sukladno okolišnoj dozvoli

- granične vrijednosti emisija u vodu, učestalost uzorkovanja i mjerenja (dinamika praćenja), te raspon dozvoljenih vrijednosti za pH, temperaturu i protok prilikom ispuštanja otpadne vode i

- najduže dozvoljeno razdoblje tehnički uvjetovanog prekida rada, poremećaja ili kvarova uređaja za pročišćavanje ili mjernih uređaja tijekom kojih emisije u zrak i ispuštanje otpadne vode mogu prijeći propisane granične vrijednosti emisija.

(3) Ako postrojenje spaljuje ili suspaljuje opasni otpad, elaboratom gospodarenja otpadom, koji je sastavni dio dozvole za gospodarenje otpadom, osim zahtjeva iz stavka 2. ovoga članka, moraju se za svaku vrstu opasnog otpada koji se spaljuje odnosno suspaljuje odrediti slijedeće:

- najniži i najviši maseni protok

- najniža i najviša ogrijevna vrijednosti i

- najviši dopušteni sadržaj polikloriranih bifenila, pentaklorfenola, klora, fluora, sumpora, teških metala i drugih onečišćujućih tvari.

(4) U postupku rješavanja o zahtjevu za ishođenje dozvole za gospodarenje otpadom, ispunjavanje uvjeta iz točaka 3. i 4. stavka 2. ovoga članka, utvrđuje se temeljem mišljenja tijela nadležnog za zaštitu zraka odnosno tijela nadležnog za vode.

*Način rada postrojenja za spaljivanje i postrojenja za suspaljivanje otpada*

Članak 7.

(1) Postrojenje za spaljivanje otpada mora biti konstruirano, opremljeno, te mora raditi na način da plin, koji nastaje spaljivanjem otpada, nakon posljednjeg ubrizgavanja zraka za izgaranje, na kontroliran i homogen način, uključujući i rad pod najnepovoljnijim uvjetima, postiže temperaturu od najmanje 850 °C u trajanju od najmanje dvije sekunde.

(2) Postrojenje za suspaljivanje otpada mora biti projektirano, opremljeno, te mora raditi na način da plin, koji nastaje suspaljivanjem otpada, na kontrolirani i ravnomjerni način, uključujući i rad pod najnepovoljnijim uvjetima, postiže temperaturu od najmanje 850 °C u trajanju od najmanje dvije sekunde.

(3) Iznimno od stavka 1. i 2. ovoga članka, ako se spaljuje ili suspaljuje otpad s masenim udjelom halogeniranih organskih tvari većim od 1 % izraženih kao klor, temperatura nužna za ispunjenje zahtjeva iz stavka 1. i 2. ovoga članka je najmanje 1100 °C.

(4) U postrojenju za spaljivanje otpada, temperatura iz stavaka 1., 2. i 3. ovoga članaka mjeri se pri unutarnjem zidu komore za sagorijevanje.

(5) Svaka komora za sagorijevanje u postrojenju za spaljivanje otpada mora biti opremljena najmanje jednim pomoćnim plamenikom, koji:

- se automatski pali ako je temperatura plinova izgaranja, nakon posljednjeg ubrizgavanja zraka za izgaranje, niža od temperatura iz stavaka 1., 2. i 3. ovoga članaka, prilikom uključivanja i isključivanja postrojenja, kako bi se osiguralo da je temperatura udovoljava zahtjevima iz stavaka 1., 2. i 3. ovoga članaka, te dok se u komori za sagorijevanje nalazi otpad koji nije spaljen

- se ne smije napajati gorivom koje može uzrokovati emisije u zrak koje su veće od onih koje nastaju izgaranjem plinskog ulja u skladu s posebnim propisima o zaštiti zraka.

(6) Postrojenje za spaljivanje otpada i postrojenje za suspaljivanje otpada mora biti opremljeno automatskim sustavom za sprečavanje unosa otpada prilikom uključivanja, dok se ne postigne temperatura iz stavka 2. do 5. ovog članka ili kad temperatura ne udovoljava zahtjevima iz stavaka 1., 2. i 3. ovoga članaka ili kada kontinuirano mjerenje pokaže da je bilo koja granična vrijednost emisije prekoračena zbog poremećaja u radu ili kvara uređaja za pročišćavanje otpadnih plinova.

(7) Promjena uvjeta rada postrojenja za spaljivanje otpada ne smije uzrokovati nastanak veće količine ostatnog otpada ili ostatnog otpada s većim sadržajem organskih onečišćujućih tvari u usporedbi sa ostatnim otpadom koji očekivano nastaje radom u skladu sa zahtjevima stavka 1. do 5. ovoga članka i stavka 4. članka 6. ovoga Pravilnika.

(8) Sva toplina koju proizvede postrojenje za spaljivanje otpada ili postrojenja za suspaljivanje otpada mora se u izvedivoj mjeri oporabiti.

(9) Postrojenje za spaljivanje otpada i postrojenje za suspaljivanje otpada, uključujući i skladište otpada koje se nalazi na lokaciji gospodarenja otpadom na kojoj se nalazi to postrojenje, mora biti projektirano i opremljeno na način da je spriječeno neovlašteno ili slučajno ispuštanje onečišćujuće tvari u tlo, površinske vode i podzemne vode.

(10) Postrojenje za spaljivanje otpada i postrojenje za suspaljivanje otpada, mora biti opremljeno spremnikom za onečišćenu oborinsku vodu koja može nastati na lokaciji postrojenja za spaljivanje otpada ili postrojenja za suspaljivanje otpada, odnosno spremnikom za onečišćenu vodu koja može nastati gašenjem požara, a koji je dostatnog kapaciteta da se takva voda može ispitati i, ako je potrebno obraditi prije ispuštanja.

(11) Postrojenje za spaljivanje otpada mora raditi na način da šljaka i pepeo nastali gorenjem imaju ukupni sadržaj organskog ugljika manji od 3 % ili da je gubitak žarenjem manji od 5% suhe tvari materijala.

(12) Radi ispunjenja zahtjeva iz stavka 11. ovoga članka, kad je potrebno, otpad se mora prethodno obraditi.

*Obveze operatera*

Članak 8.

(1) Operater je dužan:

1. poduzeti sve mjere opreza u svezi isporuke i prihvata pošiljke otpada namijenjene spaljivanju odnosno suspaljivanju, kako bi spriječio ili što je više moguće ograničio onečišćenje zraka, tla, površinskih i podzemnih voda, kao i druge negativne učinke na okoliš, neugodu uzrokovanu mirisom i bukom, te izravne rizike za zdravlje ljudi

2. prije zaprimanja pošiljke otpada u postrojenju za spaljivanje otpada ili u postrojenju za suspaljivanje otpada:

- za svaku pošiljku otpada utvrditi masu i vrstu otpada određenu Katalogom otpada propisanim posebnim propisom koji uređuje gospodarenje otpadom temeljem podataka navedenih na pratećem listu za pošiljku otpada odnosno, ako je primjenjivo, u dokumentaciji o otpadu, kako je određena Uredbom (EZ) br. 1013/2006, te podatke nužne kako bi se postupalo u skladu sa zahtjevima određenim dozvolom za gospodarenje otpadom i procijenila prikladnost pošiljke za planirani postupak spaljivanja odnosno suspaljivanja

- za svaku pošiljku opasnog otpada utvrditi opasna svojstva otpada, fizikalna svojstva otpada, kemijski sastav otpada u izvedivoj mjeri, popis tvari s kojima je otpad zabranjeno miješati i mjere predostrožnosti koje je potrebno poduzeti pri rukovanju s tom pošiljkom otpada

3. odbiti preuzimanje pošiljke otpada ako sumnja u točnost podataka u pratećoj dokumentaciji o otpadu.

(2) Operater je dužan, ako je moguće prije istovara pošiljke otpada, a u svakom slučaju prije spaljivanja ili suspaljivanja pošiljke opasnog otpada, izuzeti iz te pošiljke reprezentativni uzorak opasnog otpada i čuvati ga mjesec dana nakon spaljivanja ili suspaljivanja te pošiljke otpada, kako bi inspektor zaštite okoliša mogao provjeriti otpad koji je obrađen spaljivanjem odnosno suspaljivanjem, osim za pošiljku otpada koja sadrži medicinski otpad koji ima opasno svojstvo „zarazno“ i drugu vrstu otpada čijim izuzimanjem i čuvanjem bi se moglo dovesti u opasnost osobe, imovinu ili okoliš.

(3) Operater koji spaljuje ili suspaljuje u postrojenju, koje je dio postrojenja za koje je izdana okolišna dozvola sukladno posebnom propisu koji uređuje zaštitu okoliša, za otpad koji je nastao radom toga postrojenja nije dužan ispunjavati obveze propisane stavkom 1. točkama 2. i 3. i stavkom 2. ovoga članka.

(4) Operater je dužan pošiljku medicinskog otpada koji ima opasno svojstvo „zarazno“, unijeti izravno u ložište, bez prethodnog miješanja s drugim vrstama otpada i bez izravnog rukovanja tim otpadom.

(5) Operater je dužan osigurati da su količine i opasna svojstva ostatnog otpada smanjene na najmanju moguću mjeru, te da se ostatni otpad, kad je to prikladno, reciklira izravno u postrojenju ili izvan njega.

(6) Operater je dužan, u slučaju kvara ili poremećaja u radu postrojenja, poduzeti mjere kako bi se smanjio radni kapaciteta postrojenja ili obustavio rad postrojenja dok se ne uspostavi normalni rad postrojenja.

(7) Operater je dužan, za potrebe nadzora, dostaviti na zahtjev inspektora zaštite okoliša, podatke o postupanju i planiranom postupanju s otpadom uključujući i podatke o izuzetim reprezentativnim uzorcima pošiljke otpada.

(8) Osoba koja obavlja skladištenje i osoba koja obavlja prijevoz suhog praškastog ostatnog otpada dužna je spriječiti raspršivanje tog otpada u okoliš.

(9) Operater je dužan, prije određivanja postupka oporabe ili zbrinjavanja ostatnog otpada odgovarajućim postupcima, utvrditi fizikalna i kemijska svojstva ostatnog otpada, uključujući ukupan sadržaj topivih tvari i sadržaj topivih teških metala.

(10) Operater je obvezan imenovati fizičku osobu koja upravlja i nadzire postrojenje za spaljivanje i postrojenje za suspaljivanje otpada.

(11) Operater je obvezan osigurati fizičkoj osobi iz stavka 8. ovoga članka osposobljavanje za obavljanje zadataka putem stručne izobrazbe kako bi se osiguralo da svi postupci u postrojenju za spaljivanje i postrojenju za suspaljivanje otpada se izvode u skladu s propisima.

*Informacije o postrojenjima za spaljivanje i postrojenjima za suspaljivanje otpada*

Članak 9.

(1) Ministarstvo informira javnost o zaprimljenim zahtjevima za ishođenje dozvole za gospodarenje otpadom za spaljivanje i suspaljivanje otpada objavom zaprimljenih zahtjeva na svojoj mrežnoj stranici.

(2) Primjedbe u svezi zahtjeva iz stavka 1. ovoga članka, koje će se razmatrati u postupku rješavanja zahtjeva za izdavanje dozvole za gospodarenje otpadom za postrojenje za spaljivanje otpada odnosno za suspaljivanje otpada, trebaju biti dostavljene Ministarstvu u roku od 30 dana od dana objave iz stavka 1. ovoga članka.

(3) Popis postrojenja za spaljivanje i suspaljivanje otpada na teritoriju Republike Hrvatske, čiji kapacitet je manji od 2 tone po satu, te dozvole za gospodarenje otpadom za postrojenja za spaljivanje otpada i za postrojenja za suspaljivanje otpada javno objavljuje Ministarstvo putem Registra iz članka 130. Zakona.

(4) Tijelo koje je izdalo dozvolu za gospodarenje otpadom po potrebi će preispitat dozvolu za gospodarenje otpadom za obavljanje postupka R 1 ili D 10, te će ju izmijeniti i/ili dopuniti sukladno članku 30. stavku 7. Zakona.

Članak 10.

Stupanjem na snagu ovoga Pravilnika prestaje važiti Pravilnik o termičkoj obradi otpada (»Narodne novine«, broj 75/16).

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: XXXXX

Urbroj: XXXXXX

Zagreb, XXXXXX

Ministar

izv. prof. dr. sc. Davor Filipović, v. r.